b'\n_START_ARTICLE_\nProvincija Tigraj\n_START_PARAGRAPH_\nTigraj je povijesna provincija Etiopije. Izme\xc4\x91u 1942 - 1995, to je bila jedna od 14 provincija onda\xc5\xa1nje Etiopije, koja je bila ve\xc4\x87a od dana\xc5\xa1nje Regije Tigraj jer je uklju\xc4\x8divala i dijelove Semiena, Tembiena, Agame i Enderte, koji danas pripadaju drugim regijama (Regija Amhara).\n_START_SECTION_\nPovijest\n_START_PARAGRAPH_\nTigraj je bio sjedi\xc5\xa1te Kraljevine Aksum, u 1. stolje\xc4\x87u, najbrojniji narod bili su proto Tigranje i proto Amharci, njihov jezik, jedna varijanta geez jezika ostao je do danas jezik Etiopske pravoslavne tevahedo crkve i etiopskog dvora._NEWLINE_U Knjizi o Aksumu, pisanoj i sastavljenoj vjerojatno prije 18. stolje\xc4\x87a prikazan je Tigraj s gradom Aksum u sredini, okru\xc5\xbeen s ostalih 12 tradicionalnih glavnih provincija: Tembien, \xc5\xa0ire, Seraje, Hamasien, Bur, Sama , Agame, Amba Senajt, Garalta, Enderta, Sahart i Abergele. _NEWLINE_U srednjem vijeku ustalila se titula Mekonen Tigraja (guverner Tigraja) za upravlja\xc4\x8de nad tom pokrajinom, koja je bila ve\xc4\x87a od dana\xc5\xa1nje Regija Tigraj, jer je u njenom sastavu bio i kraj Akele Gazaj (danas dio Eritreje) i teritorij pod vla\xc5\xa1\xc4\x87u Bar negu\xc5\xa1a (kralja mora) koji je kao vazalni vladar Tigraja vladao nad priobaljem Crvenog mora (dana\xc5\xa1nja Eritreja). Granica izme\xc4\x91u Tigraja i zemlje Bar negu\xc5\xa1a bila je po svemu sude\xc4\x87i rijeka Mareb (ona je i danas granica izme\xc4\x91u Etiopije i Eritreje)._NEWLINE_Nakon pobune vazalnog vladara Bar negu\xc5\xa1a Je\xc5\xa1aka u 16. stolje\xc4\x87u, Mekoneni Tigraja nisu vi\xc5\xa1e imali kontolu nad Bar negu\xc5\xa1ima, ali su svoju vlast polako selili sve vi\xc5\xa1e prema Eritreji, osobito u 19. stolje\xc4\x87u.  Ali su za mra\xc4\x8dnog razdoblja Zemene Mesafint (era prin\xc4\x8deva), obje titule postale prazno slovo na papiru, a stvarni gospodari ovog teritorija postali su rasevi i dejazma\xc4\x8di koji su te titule dobijali od etiopskih careva._NEWLINE_Sredinom 19. stolje\xc4\x87a, rasovi Tembijana i Enderte uspjeli su u tim dijelovima Tigraja osnovati svoje male dinastije. Jedan od \xc4\x8dlanova te dinastije dejazma\xc4\x8d Kasaj Mer\xc4\x8da, uspeo se etiopsko carsko prijestolje 1872. kao Johanes IV. Ali je nakon njegove pogibije u bitci kod Galabata, etiopski carski tron do\xc5\xa1ao pod kontrolu mo\xc4\x87nika iz Shoe, a centar mo\xc4\x87i etiopske dr\xc5\xbeave pomaknut je ju\xc5\xbenije od Tigraja.'